স্টাফ রিপোর্টার ॥ বরিশাল র‌্যাপিড অ্যাকশন ব্যাটালিয়নের (র‌্যাব-৮) সঙ্গে কথিত বন্দুকযুদ্ধে সুন্দরবনের ‘ছত্তার বাহিনী’র একজন সদস্য নিহত হয়েছেন। গতকাল মঙ্গলবার সকাল ৬টার দিকে সুন্দরবনের শরণখোলা রেঞ্জের শ্যালা নদী সংলগ্ন আমবাড়িয়া এলাকায় এ ঘটনা ঘটে। র‌্যাব বলছে, বনদস্যুর পরিচয় জানা যায়নি। ই-মেইল বার্তায় র‌্যাব এই তথ্য জানিয়েছে। জানা গেছে, বনদস্যু ছত্তার বাহিনীর সদস্যরা সুন্দরবনের আমবাড়িয়া এলাকায় অবস্থান করছেন এমন সংবাদের ভিত্তিতে সকাল ৬টার দিকে র‌্যাবের একটি দল সেখানে অভিযানে যায়। র‌্যাব সদস্যরা আমবাড়িয়ার কাছাকাছি পৌঁছালে বনের ভিতর থেকে দস্যুরা হঠাৎ গুলি করে। এ সময় র‌্যাব সদস্যরাও পাল্টা গুলি চালান। প্রায় ৩০ মিনিট ধরে দুপরে মধ্যে গোলাগুলির একপর্যায়ে দস্যুরা পালিয়ে যায়। পরে ঘটনাস্থলে তল্লাশি চালিয়ে এক বনদস্যুর মরদেহ, বন্দুক, একটি এলজি, ১৭টি গুলি, ১২টি গুলির খোসা, একটি রামদা, একটি ছুরি, দুটি টর্চলাইট, একটি ১২ ভোল্টের ব্যাটারি, একটি সোলার প্লেট ও চাল-ডালসহ দস্যুদের ব্যবহৃত বিভিন্ন মালামাল উদ্ধার করা হয়। বন্দুকযুদ্ধ শেষে শ্যালা নদীতে মাছ ধরতে আসা জেলেরা নিহত যুবককে ‘ছত্তার বাহিনী’র সক্রিয় সদস্য বলে শনাক্ত করেন। তবে তারা ওই বনদস্যুর পরিচয় জানাতে পারেননি। এ ঘটনায় র‌্যাব-৮ এর ডিএডি একেএম আবু হোসেন শাহরিয়ার বাদী হয়ে সরকারি কাজে বাধা ও অস্ত্র আইনে দুটি মামলা করেছেন। নিহত যুবকের লাশ ময়নাতদন্তের জন্য বাগেরহাট সদর হাসপাতাল মর্গে পাঠানো হয়েছে।